**Biharkeresztes Város Önkormányzata**

4110 Biharkeresztes, Széchenyi utca 57. szám

Tel.: 54/430-001; Fax: 54/451-052; e-mail: [hivatal@biharkeresztes.hu](mailto:hivatal@biharkeresztes.hu)

**Ikt.sz.: BK/949-3/2024.** **Tárgy:** Rendkívüli támogatás iránti kérelem

**Közigazgatási és Területfejlesztési Minisztérium**

***Dr. Navracsics Tibor***

***Miniszter Úr részére***

**B U D A P E S T**

*Pf.: 19.*

# 1358

# Tisztelt Miniszter Úr!

A Magyarország 2024. évi központi költségvetéséről szóló 2023. évi LV. törvény (a továbbiakban: költségvetési törvény) 3. melléklet 2.1.5. pontja alapján Biharkeresztes Város Önkormányzata támogatási igényt nyújt be.

***Önkormányzatunk rendkívüli támogatási igénye: 4.897.345 Ft***

**A település elhelyezkedése, gazdasági környezete**

Biharkeresztes város az Észak-alföldi régióban, Hajdú-Bihar megye délkeleti részén, a román határ mellett fekszik. A település a megyeszékhelytől 55 km távolságra, míg Berettyóújfalutól 21 km-re helyezkedik el. A román határtól pedig 6 km-re húzódik, határátlépésre Ártándnál és Nagykerekinél van lehetőség. A település a határmenti, periférikus fekvése ellenére kedvező közlekedés-földrajzi helyzetben van, hiszen mind a főút, mind vasútvonal érinti a várost, valamint 10 km-re megy el az M4-es autópálya:

* 42. számú (E60) nemzetközi főútvonal: Püspökladány-Berettyóújfalu-Biharkeresztes- Ártánd, mely a 4. számú főútról Püspökladánynál ágazik ki, ezen a vonalon hagyja el Magyarországot és vezet Nagyvárad (Oradea, Románia) felé.
* 101-es számú vasútvonal Püspökladány- Biharkeresztes-Nagyvárad.
* M4-es autópálya Berettyóújfalu-Nagykereki között, Váncsodnál közel 7 km-re lévő leágazás Biharkeresztes irányába.

A város fejlődésének már korábban lökést adott az M35-ös autópálya Berettyóújfalui leágazása, mely lehetővé tette az Ipari Parkban működő cégek gyorsabb áruszállítását. Ma már az Ipari Parkban a negyedik nagy beruházás fejeződött be, a folyamatos termelés gazdaságossá teszi az induló vállalkozásokat. További fejlődést tesz lehetővé az új autópályaszakasz közelsége.

Biharkeresztes település 1989-ben kapta meg a városi címet, lakosainak száma 4.846 fő. Az esztétikus és egészséges környezet, a biztonságos társadalmi háttér és megélhetési viszonyok, a fejlett egészségügyi-, kereskedelmi- és közszolgáltatások a minőségi élet alapját jelentik a város és térsége lakosai számára.

Biharkeresztes városa a kedvezményezett járások besorolásáról szóló 290/2014. (XI.26.) kormányrendelet alapján a berettyóújfalui járásban található, a 105/2015. (IV. 23.) Korm. rendelet 3. számú melléklete alapján átmenetileg kedvezményezett település. Biharkeresztesen a munkanélküliség továbbra is a kevésbé iskolázott és a nemzetiségi kisebbséghez tartozók között meghatározó. A regisztrált álláskeresők többségének a munkanélküli és szociális ellátások, valamint a közfoglalkoztatás keretében történő alkalmazás idejére biztosított közfoglalkoztatási bér jelent állandó jövedelmet. A településen az Ipari Parkba települő vállalkozásoknak van munkaerő igénye, amelyek az állástalanok számát csökkenthetnék. A szakképzett munkavállalók elhelyezkedése biztosított, a szakképzetlenek a közfoglalkoztatás keretein belül alkalmazhatóak. Az önkormányzat a legfőbb foglalkoztató, ezért a munkaerő-piaci szempontból hátrányos helyzetben lévő álláskeresők számára kiemelt jelentőséggel bír az önkormányzat által szervezett közfoglalkoztatás.

Egy település helyzetében, társadalmi folyamatainak alakulásában a gazdaság helyzete és az infrastrukturális feltételek mellett rendkívül fontos szerepet játszanak a közszolgáltatások. A fejlett közszolgáltatási háttér, a megfelelő színvonalú szolgáltatáskínálat nem csupán a helyben lakók számára fontos, hanem Biharkeresztes településhálózatban betöltött szerepét is jelzi: a város az oktatás, az egészségügyi és a szociális ellátás, a közigazgatás, a közművelődés és az egyéb közszolgáltatások terén – a megfelelő intézményrendszernek köszönhetően – széleskörű szolgáltatásokat kínál a helyi és térségi lakosság számára.

A Biharkeresztesen működő vállalkozások száma megközelíti a 600-at. Jellemzően mikro- és kisvállalkozások működnek a településen. Ez a körülmény is befolyásolta az önkormányzat kötelezettségeinek a teljesítését. A civil szféra jelenléte a településen meghatározó, támogatásukra fordított összeg nagyon minimális.

Az egészségügyi alapellátás a városban biztosított, igaz, hogy 2024. március 01.-től az egyik háziorvosi praxist az Önkormányzatnak kellett átvennie, sikerült folyamatosan biztosítani háziorvost. Egészségügyi szakellátás nincs, kórházi ellátás legközelebb Berettyóújfaluban vehető igénybe.

**Az önkormányzat intézményeinek működése**

Biharkeresztesi Közös Önkormányzati Hivatal

Biharkeresztes, Ártánd, Bojt, Nagykereki és Told önkormányzatok Biharkeresztesi Közös Önkormányzati Hivatal alapításáról döntöttek, így 2013. január 1-jétől az önkormányzatok igazgatási feladataikat közös hivatal működtetésével látják el. A közös hivatal az öt település önkormányzati feladatainak ellátása mellett öt nemzetiségi önkormányzat működésével kapcsolatos feladatok ellátását is biztosítja.

**Az önkormányzat társulásainak működése**

* Óvodai Társulás
* Óvodai nevelés
* Bölcsődei ellátás
* Szociális és Gyermekjóléti Társulás
* Házi segítségnyújtás
* Falugondnoki, tanyagondnoki szolgáltatás
* Családsegítés
* Gyermekjóléti szolgáltatás
* Szociális étkeztetés
* Idősek nappali ellátása
* Fogyatékossággal élők nappali ellátása

Az önkormányzat kötelező feladata a településen keletkezett állati hulladék gyűjtése, a város lakosainak környezettudatossága egyre nagyobb, így ezt a szolgáltatást egyre többen igénylik. Ezen feladat költségét az Önkormányzat saját forrásból biztosítja. A településen vízbekötéssel nem rendelkező lakosok részére az önkormányzat biztosítja a vezetékes ívóvízhez jutást, mely szintén saját bevételek terhére történik. A településen működő vállalkozások közül időszakosan egyeseknek túlfizetése keletkezik, ezen összeg visszaigényelt összegek szintén saját forrásból kerülnek visszafizetésre.

Önkormányzatunk gazdálkodásában a működési-felhalmozási egyensúly biztosított, felhalmozási bevételeink kötelezettséggel terheltek.

A kötelező feladatok ellátása komoly gondokat okoz időnként a város számára, a rendelkezésre álló pénzügyi forrásokból nem tudjuk teljeskörűen biztosítani a működtetést.

**Önkormányzatunk működési rendkívüli támogatási igényének részletezése:**

**- Közüzemi díjtartozás:  *516.702 Ft***

* **Közkifolyó vízdíj hátralék 516.702 Ft**

**- Egyéb tartozás: *1.044.826 Ft***

* **Állati hulladék gyűjtése 1.044.826 Ft**

**- Helyi iparűzési adó kötelezettség 3.335.817 *Ft***

**Összesen: 4.897.345 *Ft***

Kérem Miniszter Urat, hogy Biharkeresztes Város Önkormányzatának rendkívüli támogatási igényét támogatni szíveskedjen.

**Tisztelettel:**

**Dani Béla Péter Dr. Köstner Dávid**

**polgármester jegyző**

Kiadmányozva: Biharkeresztes, az elektronikus aláírás szerint.